'Vidjeli smo ogromnu, zjapeću rupu; ljude koji su skakali s prozora' - stanovnici Manhattana o 11. rujnu 2001
Newyorčani se žale na sporu obnovu Nulte točke a sumnjaju i u procjene vlasti o broju oboljelih zbog toksičnog dima i plinova, nakon ru
Navršilo se osam godina od terorističkih napada na Sjedinjene Države, 11. rujna 2001. No, i danas, još je živa kontroverza oko tempa ponovne izgradnje na mjestu napada u New Yorku, kao i pitanje je li velik broj ljudi bolestan zbog tih napada. Za Glas Amerike, Martin Phillips je razgovarao s ljudima koji su radili i živjeli na području kasnije poznatom kao 'Ground Zero'. Većina Njujorčana sjeća se jutra 11. rujna 2001. kao blještavo vedrog i mirnog dana. No, sve je to nestalo kada se, u 8 sati i 46 minuta, u prvi neboder Svjetskog trgovinskog centra zabio zrakoplov. Angela Jackson vidjela je taj neboder kroz prozor svog obližnjeg ureda: "Vidjeli smo ogromnu, zjapeću rupu. Vidjeli smo ljude kako skaču kroz prozore; svi smo bili izbezumljeni. Mene su na telefon zvali članovi moje obitelji." Samo nekoliko minuta kasnije i drugi je neboder bio pogođen. Na ulicama je vladao kaos. "Neki su bili izvan sebe, zapomagali i plakali, drugi su pokušavali pomoći ljudima koje su posjekli komadi stakla koji su pljuštali oko nas," - sjeća se Angela Jackson. U daljnja dva sata - još gore: prvo se jedan neboder srušio, potom i drugi. "Zvučalo je kao da je helikopter pred prozorom, a sve je bilo crno od dima," - sjeća se Kathleen Cross, koja je bila u svom stanu u obližnjoj četvrti Battery Park. "Sve je bilo prekriveno bijelom prašinom, sve ovo zelenilo je u trenu postalo bijelo" - kaže ova stanovnica Manhattana. Za samo tjedan dana, njujorška je burza ponovno proradila. I drugi su biznisi za kratko ponovno radili. No, uposlenici kažu da je još mjesecima zrak smrdio 'otrovno'. "To je bio napad na sva osjetila: mogli ste ga omirisati, okusiti, gotovo opipati. Bilo je nevjerojatno" - sjeća se Kaesun John, kojoj su se razvile poteškoće s gornjim dišnim putevima. Danas pati od astme i smatra da joj je boravak u onim uvjetima izazvao sadašnje zdravstvene probleme. To je i ključna briga danas za vlasti: koliko je ljudi oboljelo od toksičnog dima i plinova ispuštenih pri rušenju zgrada na 'Ground Zero'? Claire Calladine vodi organizaciju 9-11 Health Now. Ona vjeruje da je taj broj u desecima tisuća: "Toksini koji su bili u zraku na mjestu Svjetskog trgovinskog centra vrlo su jaki otrovi. Oni pogađaju čitavo tijelo, središnji živčani sustav, dišni i probavni sustav ... svaki dijelić tijela. A, mnogi su ljudi bili jako izloženi tim toksinima." No, mnogi su došli živjeti u taj kraj jer su čuli da su najamnine stanova vrlo povoljne. Alison Kasillo preselila se u četvrt Battery Park sedam mjeseci nakon napada, premda je čula za toksične plinove u zraku. Godinu dana kasnije bila joj je dijagnosticirana kronična opstruktivna bolest pluća, koja drastično otežava disanje. Nema dokaza da je toksični zrak izazvao njezinu bolest ili astmu od koje boluje Kaesun John, no, nema ni nikakve sumnje da je 11. rujna 2001. jako traumatizirao čitav grad. Pa ipak, svi jedva čekaju da budu izgrađeni novi neboderi. "Ima razloga zašto smo se svi odlučili živjeti ovdje. Tu smo zbog kulture, zbog ljudi ... postoji prihvatljiva doza rizika kada se želi biti dijelom grada poput New Yorka" - kaže Michael Fortenbaugh. Do danas, gradnja na Ground Zero jedva da je počela: sve jako kasni zbog kontroverzi oko troškova i toga tko će ih snositi. No, to se neće osjetiti tijekom komemoracije, u petak, na Nacionalni dan službe i sjećanja.